Document ID: /roh_data/filtered/fineweb-2-filterrobots_roh.jsonl.gz/21052

Tenor indicaziuns da las forzas da segirezza èn 18 persunas vegnidas mazzadas tar l’attatga. Las duas gruppaziuns da terror Al-Murabitun ed Al-Kaida èn sa decleradas responsablas per l’attatga.
Ostagi è a fin
Ils terrorists islamists n’hajan nagins ostagis pli en lur pussanza, ha ditg il minister per la segirtad interna. Almain 18 persunas sajan vegnidas mazzadas. Davart las unfrendas na datti naginas indicaziuns il mument. Il Departament federal d'affars exteriurs n’ha naginas indicaziuns davart unfrendas svizras.
Er unitads spezialas franzosas ed americanas
Unitads spezialas franzosas da Paris sajan stadas participadas a l’acziun da deliberar ils ostagis. Il minister da defensiun franzos, Jean-Yves Le Drian ha ordinà l’acziun sin giavisch da las autoritads dal Mali. Era unitads spezialas dal Stadis Unids da l’America sajan stadas participadas a la deliberaziun dals ostagis.
170 ostagis
Nunenconuschents han attatgà oz l’avantmezdi in hotel da luxus a Bamako, la chapitala dal Mali. Els han prendì ostagi ils bun 140 giasts e 30 collavuraturs dal hotel. Sco quai ch’i para èn ils attatgaders entrads en il hotel cun numers diplomatics. Duas organisaziuns da terror muslimas han declerà d'avair fatg l'attatga. Quai è la Al-Kaida en il Maghreb islamic ed ina cella da la Kaida, la Al-Murabitun.
RR novitads 17:00 / 21.11.2015, 10:00